***Systémy a stupne vzdelávania v rámci celoživotného vzdelávania***

 **Formálne vzdelávanie**

Je zámernou činnosťou a uskutočňuje sa organizovane a štrukturovane vzhľadom na miesto , ciele, čas a prostriedky. Vzťahuje sa k inštitúciám určeným na vzdelávanie a odbornú prípravu. **Vedie k nadobudnutiu kvalifikácie** a udeleniu oficiálne uznávaných dokladov.

 **Neformálne vzdelávanie**

Prebieha popri hlavných prúdoch vzdelávania a odbornej prípravy a zvyčajne **nie je ukon**č**ené vydaním oficiálnych dokladov o získaní kvalifikácie**. Môže sa organizovať na školách mimo ich hlavnej činnosti, v organizáciách, ktoré boli vytvorené na doplnenie programov vzdelávania vo formálnom systéme, na pracoviskách, v záujmových organizáciách a pod.

 **Informálne u**č**enie sa**

Je prirodzenou súčasťou každodenného života. Na rozdiel od formálneho a neformálneho vzdelávania sa, nemusí byť zámerné a uvedomované. Vzdelávajúci sa nemusí ani rozpoznať, ako prispieva k jeho vedomostiam a zručnostiam.

Pod celoživotným vzdelávaním sú zahrnuté všetky aktivity, ktoré sa uskutočňujú v priebehu života človeka s cieľom zlepšiť jeho vedomosti, zručnosti a schopnosti.

**Celoživotné vzdelávanie** tvorí:

a) školské vzdelávanie (formálne) a

b) ďalšie vzdelávanie (formálne aj neformálne) nadväzujúce na stupeň vzdelania dosiahnutý v školskom vzdelávaní.

**Školským vzdelávaním** je výchova a vzdelávanie uskutočňované v materských školách, základných školách, gymnáziách, stredných odborných školách, konzervatóriách, školách pre deti a žiakov so špeciálnymi výchovno-vzdelávacími potrebami a štúdium v akreditovaných študijných programoch na vysokých školách.

Úspešným absolvovaním školského vzdelávania sa získava stupeň vzdelania.

**Ďalším vzdelávaním** je vzdelávanie vo vzdelávacích inštitúciách ďalšieho vzdelávania ("vzdelávacia inštitúcia"), ktoré nadväzuje na školské vzdelávanie a umožňuje:

* získať čiastočnú kvalifikáciu alebo úplnú kvalifikáciu
* doplniť, obnoviť, rozšíriť alebo prehĺbiť si kvalifikáciu nadobudnutú v školskom vzdelávaní
* uspokojiť záujmy a získať spôsobilosť zapájať sa do života občianskej spoločnosti

Úspešným absolvovaním ďalšieho vzdelávania nemožno získať stupeň vzdelania.

Ďalšie vzdelávanie sa uskutočňuje podľa záujmu účastníkov a možností Dubnického technologického inštitútu. Umožňuje každému doplniť, rozšíriť a prehĺbiť si získané vzdelanie, rekvalifikovať sa alebo uspokojiť svoje záujmy.

Dubnický technologický inštitút v Dubnici nad Váhom rozšíril svoju pôsobnosť. V rámci celoživotného vzdelávania v akademickom roku 2012/2013 otvára univerzitu tretieho veku, detskú univerzitu a rodičovskú akadémiu.

**Univerzita tretieho veku Dubnického technologického inštitútu v Dubnici nad Váhom** (ďalej UTV DTI):

je určená seniorom a je prístupná všetkým záujemcom s minimálne stredoškolským vzdelaním ukončeným maturitou, ktorí majú záujem získať nové poznatky v priamej nadväznosti na svoje životné skúsenosti, záujmy a schopnosti.

Škála vzdelávacích aktivít je rôznorodá. Štúdium trvá jeden až tri roky. Akademický rok na UTV DTI sa začína v septembri bežného roka.

**Zameranie štúdia:** humanitné, zdravotné, psychologické, počítačové a technické vedné odbory.

**Ukončenie štúdia**: úspešní absolventi získajú „Diplom o absolvovaní štúdia na UTV“.

**Detská univerzita Dubnického technologického inštitútu v Dubnici nad Váhom** (ďalej DU DTI):

je určená pre deti vo veku 6 – 13 rokov, ktoré majú možnosť zmysluplne využiť voľný čas počas prázdnin a získať nové vedomosti a zručnosti formou tematického vyučovania, doplneného o relaxačné a zážitkové aktivity.

Detská univerzita DTI je spravidla organizovaná ako päť až desaťdňová rekreačno-vzdelávacia činnosť.

**Zameranie štúdia**: spoločenskovedné a prírodovedné odbory.

**Ukončenie štúdia**: absolventi získajú titul „bakalárik“.

**Rodičovská akadémia Dubnického technologického inštitútu v Dubnici nad Váhom** (ďalej RA DTI):

je určená všetkým rodičom, starým rodičom ktorí majú záujem odbornejšie, profesionálnejšie či premyslenejšie viesť a vychovávať svoje deti, vnúčatá a starať sa o ne . V rodičovskej akadémii získajú nové vedomosti a zručnosti zamerané na rozvoj osobnosti dieťaťa, doplneného o relaxačné a zážitkové aktivity a súbor hier vhodných pre rôzne vekové kategórie detí.

Rodičovská akadémia DTI je organizovaná ako dvojsemestrálna vzdelávacia činnosť.

**Zameranie štúdia**: pedagogické, psychologické a zdravotnícke vedné disciplíny zamerané predovšetkým na pedagogické a psychologické aspekty rozvoja osobnosti dieťaťa a starostlivosť o zdravý vývoj dieťaťa.

**Ukončenie štúdia**: absolventi získajú „Osvedčenie o absolvovaní vzdelávacej aktivity“.

**Rodičovská akadémia DTI** ako systematická vzdelávacia aktivita Dubnického technologického inštitútu je prvá a zatiaľ ojedinelá medzi aktivitami vysokých škôl. Toto prvenstvo nás veľmi teší.